Kirjeitä tai kortteja lähettävien kannattaa vastaisuudessa toimia ajoissa. Uuden postilain mukaan pääosan postista pitää olla perillä vasta viidentenä arkipäivänä.

Näillä näkymin alkusyksystä voimaan tuleva uusi postilaki sallii nykyistä selvästi hitaamman kirjeiden ja korttien kulun. Niin syntymäpäivä- kuin joulukortitkin ja etenkin viralliset postit on syytä alkaa lähettää hyvissä ajoin.

Uuden lain mukaan puolet postimerkillisistä lähetyksistä pitää olla perillä viimeistään neljäntenä arkipäivänä niiden lähettämisestä ja 97 prosenttia viidentenä arkipäivänä.

Esimerkiksi perjantai-iltana laatikkoon pudotettu kirje saattaa olla perillä viikon päästä – tai myöhemmin, jos se sattuu päätymään tuohon sallittuun hitaampaan kolmeen prosenttiin.

– Ei ole mitään takarajaa, jolloin kaikki pitää olla jaettu, Postin kirjepalveluista vastaava johtaja Kai Kulp.

Liikenne ja viestintäministeriön hallitusneuvos Elina Thorström pitää 97 prosenttiakin isona osuutena, sillä ”harvoin mikään prosessi on täydellinen”.

Myöskään vielä toistaiseksi voimassa olevassa laissa ei ole vaatimusta siitä, milloin joka ikisen lähetyksen olisi oltava perillä. Muuten nykylaki on silti selvästi uutta tiukempi.

Nykyisen lain mukaan kotimaan postimerkillisistä kirjeistä 95 prosenttia on oltava perillä toisena arkipäivänä jättöpäivästä lukien. Kolmantena arkipäivänä 98 prosenttia niistä pitää olla jaettu.

Yrityskirjeiden vauhtia ei säädellä ollenkaan

Muutos koskee niin sanottua yleispalveluvelvoitetta eli postimerkillisiä kirjeitä. Thorström kertoo, että niitä ei ole määrällisesti kovin paljon.

– Yleispalvelukirjeitä on noin neljä prosenttia koko kirjemäärästä.

Kulp arvioi, että suomalainen saa keskimäärin kerran kuukaudessa tällaisen lähetyksen.

Yritysten lähettämät kirjeet ovat asia erikseen.

– Yrityskirjeiden kulkunopeudesta ei säädetä mitään sen enempää vanhassa kuin uudessa laissakaan, Kulp sanoo.

Niinpä pankkien, vakuutusyhtiöiden tai muiden yritysten lähettämät kirjeet tulevat perille sen mukaan, millaisen sopimuksen yritykset ovat tehneet Postin tai kuljetusyrityksen kanssa.

Esimerkiksi Postin palveluja käyttävästä yrityspostista suurin osa kulkee Kulpin mukaan niin sanotussa economy-aikataulussa, joka on kolme päivää.

Postin mukaan vain harva kirje viipyy viikkoja

Postin jakeluongelmia ja viivästyksiä on julkisessa keskustelussa kritisoitu paljon. Kulpin mukaan mediassa esillä olleet tapauksia ovat yksittäisiä ja harvinaisia, eivätkä oikein edes mahdu tilastoihin.

– Kyseisissä lähetyksissä kyse on koko kirjevirran tuhannesosista tai niiden osista, Kulp kuvaa.

Silti ne vaivat aiheuttaa paljon harmia tai mielipahaa. Esimerkiksi itsenäisyyspäivänä ylennetty reservin upseeri ei päässyt ylennystilaisuuteensa, koska ei saanut kutsua ennen juhlaa.

Perjantaina Ilta-Sanomat kertoi, että Vieremällä lähetetyt kutsut lapsen hautajaisiin eivät ajoissa tavoittaneet kaikkia kutsuttuja.